paragraph_text: To je isprva trebalo biti jedino Raquelino pojavljivanje u seriji, ali ju je Sullivan godinu dana kasnije ponovno uvrstio u seriju, u božićni specijal iz 1989. "The Jolly Boys' Outing". Tijekom epizode, Del i skupina prijatelja bili su na godišnjem izletu u Margate te su igrom slučaja ondje morali i prenoćiti. Te večeri su otišli do lokalnog noćnog kluba, gdje je Raquel radila za mađioničara. Ona i Del ponovno su razgovarali i ovaj put se dogovorili da će ostati u kontaktu. Ubrzo nakon toga, Raquel se s Delom preselila u Peckham, a od sedme je sezone postala stalni lik.